title: 2010/212/ОВППС: Решение 2010/212/ОВППС на Съвета от 29 март 2010 година във връзка с позицията на Европейския съюз за Конференцията на страните по Договора за неразпространение на ядреното оръжие за преразглеждането му през 2010 г.

text:
               10.4.2010

               BG

               Официален вестник на Европейския съюз

               L 90/8

         РЕШЕНИЕ 2010/212/ОВППС НА СЪВЕТА
   от 29 март 2010 година
   във връзка с позицията на Европейския съюз за Конференцията на страните по Договора за неразпространение на ядреното оръжие за преразглеждането му през 2010 г.
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               Европейският съюз продължава да смята, че Договорът за неразпространение на ядреното оръжие (ДНЯО) има централно значение за режима на неразпространение на ядреното оръжие в световен мащаб, като стои в основата на постигането на ядрено разоръжаване в съответствие с член VI от ДНЯО и представлява важен елемент от по-нататъшното развитие на процеса на използване на ядрената енергия за мирни цели.

               (2)

               На 12 декември 2003 г. Европейският съвет прие стратегия на ЕС срещу разпространението на оръжия за масово унищожение, за да направлява действията му в тази област. На 8 декември 2008 г. Съветът прие документ относно „Нови насоки за действие от страна на Европейския съюз в борбата срещу разпространението на оръжия за масово унищожение и системите за тяхната доставка“.

               (3)

               На 12 декември 2008 г. Европейският съвет одобри декларацията на Съвета относно повишаването на международната сигурност, като потвърждава отново решимостта си да се бори срещу разпространението на оръжия за масово унищожение и системите за тяхната доставка, както и да насърчава конкретните и реалистични инициативи за разоръжаване, които Съюзът е представил на Общото събрание на Организацията на обединените нации.

               (4)

               Съветът за сигурност на Организацията на обединените нации единодушно прие Резолюция 1540 (2004), която описва разпространението на оръжия за масово унищожение и средствата за тяхната доставка като заплаха за международния мир и сигурност. На 12 юни 2006 г. Съветът прие Съвместно действие 2006/419/ОВППС (1), а на 14 май 2008 г. — Съвместно действие 2008/368/ОВППС (2), и двете в подкрепа на изпълнението на Резолюция 1540 (2004) на Съвета за сигурност на Организацията на обединените нации и в рамките на изпълнението на Стратегията на ЕС срещу разпространението на оръжия за масово унищожение.

               (5)

               Съветът за сигурност на Организацията на обединените нации на заседанието си на равнище държавни и правителствени ръководители прие единодушно Резолюция 1887 (2009), с която заяви решението си да върви към по-сигурен свят за всички и към създаване на условия за свят без ядрено оръжие съгласно целите на ДНЯО, по начин, утвърждаващ международната стабилност и основаващ се на принципа на ненамалена сигурност за всички, призовава всички държави, които не са страни по ДНЯО, да се присъединят към него като непритежаващи ядрено оръжие държави, а тези държави, които са страни по ДНЯО — да спазват изцяло всички свои задължения, да изпълнят поетите по силата на ДНЯО ангажименти и да си сътрудничат, така че Конференцията за преразглеждане на ДНЯО през 2010 г. да може успешно да укрепи ДНЯО и да постави реалистични и постижими цели и за трите стълба на ДНЯО: неразпространение на ядрено оръжие, използване на ядрената енергия за мирни цели и разоръжаване.

               (6)

               От 2004 г. насам Съветът прие множество съвместни действия в подкрепа на дейностите на Международната агенция за атомна енергия (МААЕ) в областите на ядрената сигурност и проверка, както и в рамките на изпълнението на стратегията на ЕС срещу разпространението на оръжия за масово унищожение, като най-скорошното от тези съвместни действия е Съвместно действие 2008/314/ОВППС (3).

               (7)

               На 8 декември 2008 г. Съветът прие заключения на Съвета относно приноса на ЕС в размер до 25 млн. евро за създаването на банка на МААЕ за ядрено гориво.

               (8)

               От 2006 г. насам Съветът прие редица съвместни действия за подкрепа на дейностите на Подготвителната комисия на Организацията по Договора за всеобхватна забрана на ядрените опити с оглед укрепване на капацитета ѝ за наблюдение и контрол. Най-скорошно сред тях е Съвместно действие 2008/588/ОВППС (4). Съветът също така насърчава бързото влизане в сила и всеобщото прилагане на Договора за всеобхватна забрана на ядрените опити (ДВЗЯО).

               (9)

               Президентът на Съединените американски щати свика среща на високо равнище по въпросите на ядрената сигурност, насрочена за 13 април 2010 г., с цел подсилване на ангажимента за ядрена сигурност в световен мащаб, включително разглеждане на заплахата от ядрен тероризъм.

               (10)

               Конференцията за преразглеждане и разширяване от 1995 г. на страните по ДНЯО прие решения относно безсрочното продължаване на срока на действие на ДНЯО, относно принципите и целите на неразпространението на ядрено оръжие и разоръжаването, относно засилването на процеса на преразглеждане на ДНЯО, както и резолюция за Близкия изток.

               (11)

               Конференцията за преразглеждане на ДНЯО от 2000 г. прие заключителен документ.

               (12)

               На 25 април 2005 г. Съветът прие Обща позиция 2005/329/ОВППС във връзка с Конференцията за преразглеждане на страните по Договора за неразпространение на ядрени оръжия от 2005 г. (5).

               (13)

               Подготвителният комитет за Конференцията за преразглеждане на ДНЯО през 2010 г. проведе три заседания: от 30 април до 11 май 2007 г. във Виена, от 28 април до 9 май 2008 г. в Женева и от 4 до 15 май 2009 г. в Ню Йорк.

               (14)

               Предвид резултатите от Конференциите за преразглеждане на ДНЯО от 2000 г. и от 2005 г., както и обсъжданията по време на трите заседания на Подготвителния комитет за Конференцията за преразглеждане на ДНЯО през 2010 г., и като се има предвид настоящото положение, е подходящо да се актуализират и доразработят целите, изложени в Обща позиция 2005/329/ОВППС, както и осъществените във връзка с това инициативи,

         ПРИЕ НАСТОЯЩОТО РЕШЕНИЕ:
   Член 1
   Целта на Съюза е да се укрепи международният режим за неразпространение на ядрено оръжие чрез насърчаване на съществени и балансирани резултати от Конференцията на страните по Договора за неразпространение на ядреното оръжие (ДНЯО) за преразглеждането му през 2010 г., за да се постигне осезаем и реалистичен напредък към залегналите в ДНЯО цели.
   За постигането на тази цел Съюзът се стреми да насърчава по-специално приемането на набор от конкретни, ефективни, прагматични и консенсусни мерки за активизиране на международните усилия срещу разпространението на ядреното оръжие, за продължаване на разоръжаването и за гарантиране на отговорно развитие на използването на ядрената енергия за мирни цели от държавите, които желаят да развиват способностите си в тази област. За тази цел Съюзът е изготвил и е представил на Конференцията за преразглеждането на ДНЯО през 2010 г. работен документ относно предложения на ЕС за бъдещето на трите стълба на ДНЯО (6), които да бъдат част от амбициозен план за действие, който да бъде приет от Конференцията за преразглеждане на ДНЯО през 2010 г.
   Член 2
   На Конференцията за преразглеждане на ДНЯО през 2010 г. Съюзът работи по-специално за да гарантира, че държавите, страни по ДНЯО, ще обърнат внимание на следните приоритети:

               1.

               Повторно потвърждаване от всички държави, страни по ДНЯО, на ангажимента им да спазват поетите от тях задължения и да изпълняват целите на ДНЯО, както и към всеобщото присъединяване към ДНЯО.

               2.

               Укрепване на прилагането на ДНЯО чрез приемането на набор от конкретни, ефективни, прагматични и взаимно приемливи мерки за активизиране на международните усилия срещу разпространението на ядреното оръжие, за продължаване на разоръжаването, за гарантиране на отговорно развитие на използването на ядрената енергия за мирни цели и за постигане на напредък в изпълнението на Резолюцията от 1995 г. за Близкия изток във връзка с ДНЯО.

               3.

               Потвърждаване на ангажимента и засилване на вниманието към необходимостта от напредък в процесите на контрол над ядреното оръжие и на разоръжаването, по-специално чрез цялостно намаляване на запасите от ядрено оръжие в световен мащаб, в съответствие с член VI от ДНЯО, като се отчита особената отговорност на държавите с най-голям арсенал, и договаряне на специфични мерки на ранен етап, включително за постигане на бързо влизане в сила на Договора за всеобхватна забрана на ядрените опити (ДВЗЯО) и за започване в рамките на Конференцията по разоръжаването на преговори по договор за забрана на производството на разпадащи се материали за ядрени оръжия или други устройства с ядрен експлозив (FMCT), като необходими стъпки към изпълнение на задълженията и на крайната цел, залегнали в член VI от ДНЯО.

               4.

               Укрепване на ефективността и на широкообхватния характер на режима за неразпространение на ядреното оръжие чрез сключване на всеобхватно споразумение за предпазните мерки и на допълнителния протокол относно стандарта за проверка, съгласно член III от ДНЯО.

               5.

               Укрепване на ДНЯО чрез общо разбиране на държавите, страни по ДНЯО, относно начините за ефективна реакция в случай на оттегляне от него на дадена държава, страна по ДНЯО.

               6.

               Подкрепа за ДНЯО, като се имат предвид настоящите основни предизвикателства във връзка с разпространението на ядреното оръжие, по-специално в Корейската народнодемократична република и в Ислямска република Иран, чрез общо разбиране на държавите, страни по ДНЯО, относно начините за решителна и ефективна реакция в случай на неспазване на ДНЯО.

               7.

               Разширяване на приемането и подкрепата на концепцията за отговорно използване на ядрената енергия за мирни цели при най-добри условия на безопасност, сигурност и неразпространение на ядреното оръжие, както и за многостранните подходи към цикъла на ядреното гориво.

         Член 3
   За постигане на целта, предвидена в член 1, и на приоритетите, определени в член 2, Съюзът:

               а)

               дава своя принос за структурирано и балансирано преразглеждане на действието на ДНЯО по време на Конференцията за преразглеждане на ДНЯО през 2010 г., включително на осъществяването на предприетите съгласно ДНЯО действия от държавите, страни по него, както и за определяне на областите, в които и средствата, чрез които може да се постигне по-нататъшен напредък в бъдеще, по-специално с оглед на Конференцията за преразглеждане на ДНЯО през 2015 г.;

               б)

               подпомага постигането на единодушие въз основа на рамката, изградена от ДНЯО, чрез подкрепа за решенията и резолюцията за Близкия изток, приети от Конференцията за преразглеждане и разширяване на ДНЯО от 1995 г., както и заключителния документ на Конференцията за преразглеждане на ДНЯО от 2000 г., като отчита настоящото положение и насърчава, inter alia, работата по следните съществени въпроси:

                           1.

                           полагане на усилия за запазване целостта на ДНЯО и за укрепване на авторитета и прилагането му;

                           2.

                           отчитане, че ДНЯО е уникален и незаменим многостранен инструмент за поддържане и укрепване на международния мир, сигурност и стабилност, тъй като изгражда правната рамка за предотвратяване на разпространението на ядрено оръжие и за по-нататъшно разработване на система за проверка, която гарантира, че непритежаващите ядрено оръжие държави използват ядрената енергия единствено за мирни цели, а също така представлява и основата за постигането на ядрено разоръжаване в съответствие с член VI от ДНЯО, както и важен елемент от по-нататъшното разработване на приложения за използване на ядрената енергия за мирни цели, като се подчертава, че ДНЯО, със своите три взаимно подкрепящи се стълба, представлява съвместните интереси на държавите, страни по него, в областта на сигурността;

                           3.

                           подчертаване на абсолютната необходимост от пълно спазване на всички разпоредби на ДНЯО от държавите, страни по него;

                           4.

                           подчертаване на необходимостта от политики и стратегии на държавите, страни по ДНЯО, за спазване на разпоредбите му;

                           5.

                           работа за всеобщото присъединяване към ДНЯО; призоваване на всички държави, които не са страни по ДНЯО, да станат незабавно страни по него в качеството си на непритежаващи ядрено оръжие държави и, в очакване на присъединяването им към ДНЯО, да спазват неговите условия и да поемат ангажименти за неразпространение на ядрени оръжия и за разоръжаване;

                           6.

                           приветстване приноса на гражданското общество за насърчаване на принципите и целите на ДНЯО;

                     РАЗОРЪЖАВАНЕ

                           7.

                           потвърждаване отново на ангажимента за стремеж към по-безопасен свят за всички и за създаване на условия за свят без ядрено оръжие, в съответствие с целите на ДНЯО; с убеденост, че междинните стъпки по пътя към тази цел също могат да представляват значително повишаване на сигурността за всички;

                           8.

                           приветстване на значителното намаляване на ядрените оръжия, постигнато след края на студената война, включително от две държави-членки на Съюза; подчертаване на необходимостта от цялостно намаляване на ядрените арсенали в стремежа към постепенно, систематично ядрено разоръжаване по силата на член VI от ДНЯО, като се отчита особената отговорност на държавите с най-голям арсенал; във връзка с това се приветстват преговорите по ново споразумение „START“ между САЩ и Руската федерация; подчертаване отново на необходимостта от допълнителен напредък при намаляването на техните арсенали и понижаване на бойната готовност на системите им с ядрено оръжие до най-ниската необходима степен;

                           9.

                           по отношение на нестратегическите ядрени оръжия:

                                       i)

                                       призоваване на всички държави, страни по ДНЯО, които притежават такива оръжия, да ги включат в общия процес на контрол на оръжията и на разоръжаване, с оглед на тяхното проверяемо и необратимо намаляване и премахване;

                                       ii)

                                       постигане на споразумение относно значимостта на допълнителните мерки за осигуряване на прозрачност и за изграждане на доверие, така че да се осъществи напредък в този процес на ядрено разоръжаване;

                                       iii)

                                       насърчаване на САЩ и Руската федерация да доразвият едностранните президентски инициативи от 1991/1992 г. и да включат нестратегическите ядрени оръжия в следващия етап от двустранното намаляване на своите ядрени оръжия, което да доведе до понижаване на горната граница на броя както на стратегическите, така и на нестратегическите ядрени оръжия в арсеналите им;

                           10.

                           отчитане на прилагането на принципа на необратимост като водещ за всички мерки в областта на ядреното разоръжаване и контрол върху оръжията като принос за поддържането и укрепването на международния мир, сигурност и стабилност, като се вземат предвид тези условия;

                           11.

                           отчитане на значимостта, от гледна точка на ядреното разоръжаване, на програмите за унищожаване и премахване на ядреното оръжие и на разпадащите се материали, както е формулирано в Инициативата на Г8 за глобално партньорство;

                           12.

                           продължаване на усилията от страна на ядрените сили за осигуряване на проверяемост, прозрачност и други мерки за изграждане на доверие, в подкрепа на по-нататъшния напредък в процеса на разоръжаване; във връзка с това приветстване на повишената прозрачност, демонстрирана от някои притежаващи ядрено оръжие държави, включително две държави-членки на Съюза, по отношение на притежаваното от тях ядрено оръжие, и да се призоват останалите да направят същото;

                           13.

                           потвърждаване отново на ангажимента за контрол върху оръжията и за разоръжаване въз основа на договора и подчертаване на необходимостта от подновяване на многостранните усилия и от възобновяване на прилагането на многостранните инструменти, по-специално на Конференцията по разоръжаването;

                           14.

                           призоваване на държавите, по-специално деветте оставащи държави, изброени в списъка от приложение II към ДВЗЯО, които все още не са направили това, незабавно и безусловно да подпишат и ратифицират ДВЗЯО, тъй като той представлява съществена част от режима на ядрено разоръжаване и неразпространение на ядреното оръжие, както и с оглед на възможно най-бързото му влизане в сила; във връзка с това приветстване на заявения наскоро ангажимент от страна на САЩ за бързо ратифициране на ДВЗЯО;

                           15.

                           В очакване на влизането в сила на ДВЗЯО призоваване на всички държави да спазват мораториум върху ядрените взривове с цел опити, да се въздържат от всякакви действия, които противоречат на задълженията и разпоредбите на ДВЗЯО, и възможно най-бързо да демонтират всички съоръжения за ядрени опити по прозрачен и открит за международната общественост начин; подчертаване на значимостта и приветстване работата на Подготвителната комисия на Организацията на ДВЗЯО, по-специално във връзка с Международната система за наблюдение;

                           16.

                           приветстване на приемането с единодушие през 2009 г. на работна програма на Конференцията по разоръжаването и въз основа на това призоваване към незабавно започване и бързо приключване на преговорите за FMCT на базата на документ CD/1299 от 24 март 1995 г. и съдържащия се в него мандат, както е договорено в Решение на Конференцията по разоръжаването от 29 май 2009 г. за създаване на работна програма за сесията през 2009 г. (документ CD/1864);

                           17.

                           в очакване на влизането в сила на FMCT призоваване на всички засегнати държави да обявят и спазват незабавен мораториум върху производството на разпадащи се материали за ядрено оръжие или други устройства с ядрен експлозив, както и да демонтират съоръженията, предназначени за производство на разпадащи се материали за ядрено оръжие, или да ги преобразуват само за неексплозивна употреба; приветстване на действията на тези от петте притежаващи ядрено оръжие държави, по-специално в рамките на Съюза, които са постановили съответните мораториуми и са демонтирали въпросните съоръжения;

                           18.

                           призоваване на всички засегнати държави да предприемат подходящи практически мерки за намаляване на риска от случайна ядрена война;

                           19.

                           продължаване разглеждането на въпроса за предоставянето на гаранции за сигурност на непритежаващите ядрено оръжие държави, страни по ДНЯО;

                           20.

                           призоваване на притежаващите ядрено оръжие държави да потвърдят отново съществуващите гаранции за сигурност, посочени от Съвета за сигурност на Организацията на обединените нации в Резолюция 984 (1995), като се отчита, че подобни гаранции за сигурност укрепват режима за неразпространение на ядреното оръжие, както и да подпишат и ратифицират съответните протоколи към договорите за създаване на зони, свободни от ядрено оръжие, които са изготвени след необходимите консултации в съответствие с насоките от 1999 г. на Комисията по разоръжаване на Организацията на обединените нации (КР на ООН), като се отчита, че в тези зони са предоставени основаващите се на договор гаранции за сигурност;

                           21.

                           подчертаване на необходимостта от доразвиване на общите процеси на контрол върху оръжията и на разоръжаване и призоваване за по-нататъшен напредък по всички аспекти на разоръжаването с цел подобряване на сигурността в световен мащаб;

                           22.

                           работа за започване на консултации по договор за забрана на ракетите клас „земя—земя“ с малък и среден радиус на действие;

                           23.

                           призоваване за всеобщо присъединяване към и ефективно прилагане на Хагския кодекс за поведение срещу разпространението на балистични ракети;

                           24.

                           подчертаване на значимостта на всеобщото присъединяване към и прилагането на Конвенцията за биологичните и токсичните оръжия, Конвенцията за химическите оръжия, както и конвенциите, мерките и инициативите с принос към контрола върху конвенционалните оръжия;

                           25.

                           работа за разрешаване на проблемите на регионалната нестабилност и несигурност и на конфликтните ситуации, които често са в основата на програмите за въоръжаване;

                     НЕРАЗПРОСТРАНЕНИЕ НА ЯДРЕНО ОРЪЖИЕ

                           26.

                           отчитане, че основните предизвикателства във връзка с разпространението на ядреното оръжие възникват през последните години, по-специално в Корейската народнодемократична република и в Ислямска република Иран, подчертаване, че международната общност трябва да бъде готова да се изправи пред тези предизвикателства и изтъкване на необходимостта от предприемане на решителни действия за справяне с тях;

                           27.

                           подчертаване на необходимостта от засилване на ролята на Съвета за сигурност на Организацията на обединените нации като висш арбитър, за да може той да предприема подходящи действия в случай на неспазване на задълженията по ДНЯО, в духа на устава на МААЕ, включително и по прилагането на предпазни мерки;

                           28.

                           привличане на вниманието към евентуалните последствия за международния мир и сигурност при оттегляне от ДНЯО; настояване международната общност да реагира целенасочено и своевременно на представянето на уведомление за оттегляне и на последствията от него; подчертаване на изискването Съветът за сигурност на Организацията на обединените нации да предприема бързи действия, и по-специално да се занимае незабавно с уведомлението от която и да било държава за оттегляне от ДНЯО; настояване държавите, страни по ДНЯО, да насърчават приемането на мерки в тази връзка, включително договорености за поддържане от МААЕ на адекватни предпазни мерки относно всички ядрени материали, оборудване, технологии и съоръжения, разработвани за мирни цели;

                           29.

                           призоваване за спиране на сътрудничеството в ядрената област в случаите, когато МААЕ не е в състояние да предостави достатъчни гаранции, че ядрената програма на дадена държава е предназначена изключително за мирни цели, което да важи до момента, в който МААЕ може да предостави такива гаранции;

                           30.

                           призоваване на всички държави в региона да постигнат напредък по отношение, inter alia, на превръщането на Близкия изток в ефективно проверяема зона, свободна от ядрено оръжие и други оръжия за масово унищожение и системи за тяхната доставка, и да се въздържат от вземане на мерки, препятстващи постигането на тази цел; признаване значимостта на постигането на споразумение относно конкретни практически мерки като част от процес, включващ всички държави в региона и насочен към улесняване на изпълнението на резолюцията за Близкия изток от 1995 г. във връзка с ДНЯО;

                           31.

                           призоваване също така на всички държави, страни по ДНЯО, и по-специално притежаващите ядрено оръжие държави да разширят сътрудничеството си и да положат максимални усилия за превръщането на Близкия изток в ефективно проверяема зона, свободна от ядрено оръжие и други оръжия за масово унищожение и системи за тяхната доставка, в съответствие с Резолюцията от 1995 г. за Близкия изток във връзка с ДНЯО;

                           32.

                           тъй като сигурността в Европа е свързана със сигурността в средиземноморския регион, отдаване на първостепенно значение на прилагането на режима за неразпространение на ядреното оръжие в този регион;

                           33.

                           признаване на значимостта на свободните от ядрено оръжие зони за мира и сигурността въз основа на свободно постигнатите договорености между държавите от съответния регион, в съответствие с насоките на КР на ООН;

                           34.

                           подчертаване на необходимостта да се направи всичко възможно за предотвратяването на риска от ядрен тероризъм, свързан с възможния достъп на терористи до ядрени оръжия или материали, които могат да се използват за производството на радиологични разпръскващи устройства, и във връзка с това подчертаване на необходимостта от спазване на задълженията по Резолюция 1540 (2004) и Резолюция 1887 (2009) на Съвета за сигурност на Организацията на обединените нации и настояване за по-добра ядрена сигурност за радиоактивните източници с висока активност;

                           35.

                           призоваване на всички държави, които все още не са направили това, да подпишат, ратифицират и приложат Международната конвенция за борба с актове на ядрен тероризъм, която е важен елемент от международната правна рамка за справяне със заплахите от ядрен тероризъм;

                           36.

                           предвид нарасналата заплаха от разпространението на ядрено оръжие и тероризма, подкрепа на инициативата на Г8 за глобално партньорство, действията на МААЕ и други многостранни механизми във връзка с това, като инициативата за сигурност срещу разпространението на ядрено оръжие, глобалната инициатива за борба срещу ядрения тероризъм и инициативата за намаляване на глобалната заплаха; приветстване на целите на сигурността във връзка със срещата на високо равнище по въпросите на ядрената сигурност в световен мащаб;

                           37.

                           отчитане, че всеобхватните споразумения за предпазни мерки заедно с допълнителните протоколи имат възпиращ ефект върху разпространението на ядреното оръжие и представляват днешния стандарт за проверка;

                           38.

                           продължаване на работата за всеобщо прилагане и за укрепване на системата от предпазни мерки на МААЕ с цел да се гарантира по-висока разкриваемост на случаите на неспазване на задълженията за неразпространение на ядреното оръжие, по-специално чрез приемането и прилагането от всички заинтересовани държави на всеобхватното споразумение за предпазни мерки заедно с допълнителния протокол и, където е приложимо, на преразгледания протокол за малките количества, и за по-нататъшно укрепване на системата от предпазни мерки;

                           39.

                           работа за признаване от Конференцията за преразглеждане на ДНЯО през 2010 г. и от управителния съвет на МААЕ, че сключването и прилагането на всеобхватното споразумение за предпазни мерки заедно с допълнителния протокол представляват днешният стандарт за проверка съгласно член III от ДНЯО;

                           40.

                           подчертаване на уникалната роля на МААЕ при проверката на това дали държавите изпълняват ангажиментите си за неразпространение на ядреното оръжие;

                           41.

                           допълнително подчертаване на важната роля на МААЕ за подпомагане на държавите, при искане от тяхна страна, да подобрят сигурността на ядрените материали и инсталации и призоваване на държавите да подкрепят МААЕ;

                           42.

                           отчитане на значението на подходящите ефективни мерки за контрол върху износа, в съответствие с Резолюция 1540 (2004) и Резолюция 1887 (2009) на Съвета за сигурност на Организацията на обединените нации и с член III, параграф 2 от ДНЯО;

                           43.

                           прилагане на национално равнище на ефективни мерки за контрол върху износа, транзита, претоварването и реекспорта, включително изготвяне за тази цел на подходящи законови и подзаконови актове, както и полагането на международно и национално равнище на решителни усилия за борба срещу финансирането на разпространението на ядрено оръжие и за контрол на достъпа до нематериален трансфер на технологии;

                           44.

                           въвеждането на ефективни наказания за дейностите по разпространение на ядреното оръжие, за да се възпрат незаконният износ, транзит, посредничество, трафик и свързаното с тези дейности финансиране, в съответствие с изискванията на Резолюция 1540 (2004) на Съвета за сигурност на Организацията на обединените нации;

                           45.

                           настояване комитетът „Цангер“ и Групата на ядрените доставчици (ГЯД) да споделят своя опит по мерките за контрол върху износа, за да могат всички държави да се възползват от договореностите, предвидени в насоките на комитета „Цангер“ и ГЯД, и от тяхното прилагане;

                           46.

                           посочване, че е налице необходимост от своевременно приключване на укрепването на насоките на ГЯД, по-специално относно засилените мерки за контрол върху износа на технологии за обогатяване и преработка, и работа в рамките на Групата за превръщане присъединяването към допълнителния протокол в условие за доставката на ядрени материали;

                           47.

                           призоваване на държавите, страни по Конвенцията за физическа защита на ядрените материали, да ратифицират възможно най-скоро изменението на Конвенцията, за да се ускори влизането му в сила;

                           48.

                           насърчаване разработването на технологии, устойчиви към разпространението на ядрено оръжие и ориентирани към предпазни мерки;

                     ИЗПОЛЗВАНЕ НА ЯДРЕНАТА ЕНЕРГИЯ ЗА МИРНИ ЦЕЛИ

                           49.

                           признаване правото на държавите, страни по ДНЯО, да използват ядрената енергия за мирни цели в съответствие с член IV от ДНЯО, при надлежно отчитане на членове I, II и III от него, inter alia в областта на производството на електроенергия, в промишлеността, здравеопазването и селското стопанство;

                           50.

                           продължаване на ангажимента за гарантиране на отговорно развитие на използването на ядрената енергия за мирни цели при най-добри условия на безопасност, сигурност и неразпространение на ядрено оръжие;

                           51.

                           във връзка с това насърчаване на държавите, страни по ДНЯО, да потвърдят отново и да спазват установените принципи и стандарти за отговорно развитие на използването на ядрената енергия за мирни цели;

                           52.

                           подчертаване на значимостта на непрекъснатото международно сътрудничество за засилването на ядрената безопасност, безопасното управление на ядрените отпадъци, радиологичната защита и гражданската отговорност в ядрената област и призоваване на държавите, които все още не са го направили, да се присъединят възможно най-скоро към всички имащи отношение конвенции и да спазват изцяло произтичащите от тях ангажименти;

                           53.

                           осигуряване на подкрепа за усилията на национално, двустранно и международно равнище за обучение на нужната квалифицирана работна сила, необходима за гарантиране на отговорното развитие на използването на ядрената енергия за мирни цели при най-добри условия на безопасност, сигурност и неразпространение на ядрено оръжие;

                           54.

                           запазване на твърдата убеденост от ползите от многостранните подходи към цикъла на ядреното гориво, при които механизмите за гарантиране, поотделно или в съчетание с други допълващи механизми, следва да не нарушават съществуващия добре функциониращ пазар, а да работят в полза на правото за използване на ядрената енергия за мирни цели, като предоставят сигурност на доставките на ядрено гориво за държавите, разработващи ядрена програма при най-добри условия на безопасност, сигурност и неразпространение на ядрено оръжие;

                           55.

                           признаване, че редица инициативи, включително създаването на банка за нискообогатен уран под контрола на МААЕ, могат да предоставят резервни механизми на заинтересованите държави и да улеснят трайни многостранни решения;

                           56.

                           насърчаване на по-нататъшния диалог и консултации за изясняване на нерешените въпроси и за увеличаване на подкрепата за концепцията за многостранни подходи към цикъла на ядреното гориво, както и участие в тях.

         Член 4
   Действията, предприети от Съюза за изпълнението на целите по членове 1, 2 и 3, включват:

               а)

               дипломатически постъпки пред държавите, страни по ДНЯО, и където е подходящо — пред държавите, които не са страни по ДНЯО, с цел привличане на подкрепата им за целите, посочени в членове 1, 2 и 3 от настоящото решение;

               б)

               постигане на съгласие от страна на държавите-членки относно проекта на предложения по съществени въпроси за внасяне от името на Съюза за разглеждане от държавите, страни по ДНЯО, което може да формира основата за решенията на Конференцията за преразглеждане на ДНЯО през 2010 г.;

               в)

               декларации на Съюза по време на общото обсъждане и на обсъжданията в трите главни комитета и спомагателните им органи на Конференцията за преразглеждане на ДНЯО през 2010 г.

         Член 5
   Настоящото решение поражда действие от датата на приемането му.
   Член 6
   Настоящото решение се публикува в Официален вестник на Европейския съюз.

      Съставено в Брюксел на 29 март 2010 година.

            За Съвета

            Председател

         E. ESPINOSA

      (1)  ОВ L 165, 17.6.2006 г., стр. 30.

      (2)  ОВ L 127, 15.5.2008 г., стр. 78.

      (3)  ОВ L 107, 17.4.2008 г., стр. 62.

      (4)  ОВ L 189, 17.7.2008 г., стр. 28.

      (5)  ОВ L 106, 27.4.2005 г., стр. 32.

      (6)  NPT/CONF.2010/PC.III/WP.26.


title: Решение (ОВППС) 2015/203 на Съвета от 9 февруари 2015 година в подкрепа на предложението на Съюза за международен кодекс за поведение при дейности в космическото пространство като принос към мерките за прозрачност и изграждане на доверие при дейности в космическото пространство

text:
                  10.2.2015

                  BG

                  Официален вестник на Европейския съюз

                  L 33/38

         РЕШЕНИЕ (ОВППС) 2015/203 НА СЪВЕТА
         от 9 февруари 2015 година
         в подкрепа на предложението на Съюза за международен кодекс за поведение при дейности в космическото пространство като принос към мерките за прозрачност и изграждане на доверие при дейности в космическото пространство
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:

                     (1)

                     Дейностите в космическото пространство се увеличават и имат първостепенно значение. Космосът е ресурс за всички държави по света. Има вероятност и тези, които в момента не извършват дейности в космическото пространство, в бъдеще да осъществяват такива. Във връзка с това Съюзът счита, че укрепването на сигурността на дейностите в космическото пространство е важна цел, която ще допринесе за развитието и сигурността на държавите. Тази цел е част от космическата политика на Съюза.

                     (2)

                     На 12 декември 2003 г. Европейският съвет прие Европейска стратегия за сигурност, в която се определят глобалните предизвикателства и заплахи и се призовава за основан на правила международен ред с ефективно многостранно сътрудничество и добре функциониращи международни институции.

                     (3)

                     Европейската стратегия за сигурност приема Устава на Организацията на обединените нации (ООН) за основополагаща рамка на международните отношения и призовава за укрепване на ролята на ООН и за предоставяне на инструментите, които са ѝ необходими, за да изпълнява своите отговорности и да действа ефективно. Съюзът работи за постигането на тясно сътрудничество във всички области на международните отношения с цел, наред с другото, опазване на мира, предотвратяване на конфликти и укрепване на международната сигурност, в съответствие с целите и принципите на Устава на ООН.

                     (4)

                     Съюзът се ангажира с разработването и прилагането на мерки за укрепване на прозрачността и доверието като средство за постигане на повишена сигурност в областта на космическото пространство. Съюзът е също така особено загрижен във връзка с рисковете от космически отпадъци, независимо от техния произход, които са във вреда на настоящите и бъдещите действия.

                     (5)

                     На 18 септември 2007 г. в отговора си на резолюция 61/75 на Общото събрание на ООН от 6 декември 2006 г. Съюзът внесе своето предложение за международен кодекс за поведение при дейности в космическото пространство (наричан в по-долу „кодексът за поведение“) и започна консултации, които да спомогнат за разработването на предварителен проект.

                     (6)

                     В заключенията си от 8—9 декември 2008 г. Съветът на Европейския съюз подкрепи първия проект на международен кодекс за поведение, към който държавите могат да се присъединят на доброволна основа и който включва мерки за укрепване на прозрачността и доверието, като основа за консултациите с ключови трети държави, развиващи дейности в космическото пространство или с интереси в областта на дейностите в космическото пространство, с цел изготвянето на текст, приемлив за възможно най-голям брой държави.

                     (7)

                     На 27 септември 2010 г. Съветът на Европейския съюз възложи мандат на върховния представител на Съюза по въпросите на външните работи и политиката на сигурност (ВП) да проведе допълнителни и по-обширни консултации въз основа на преразгледан текст на проекта на кодекс за поведение предвид консултациите със заинтересованите държави.

                     (8)

                     Предложението на Съюза за проект на кодекс за поведение беше официално представено на международната общност на 5 юни 2012 г. във Виена. Впоследствие започнаха открити консултации по текста на проекта с цел повишаване на прозрачността и приобщаващия характер на процеса. Бяха проведени три кръга от консултации, като последните два — върху преработени текстове на кодекса за поведение, съответно на 16—17 май 2013 г. в Киев, на 20—22 ноември 2013 г. в Банкок и накрая на 27—28 май 2014 г. в Люксембург. На всяка от тези срещи присъстваха участници от повече от 60 държави, като общо на всички срещи участваха представители на повече от 80 държави.

                     (9)

                     След края на проведените в Люксембург на 27—28 май 2014 г. открити консултации председателят заключи, че процесът на три кръга открити консултации за периода 2013—2014 г., организиран от Европейска служба за външна дейност (ЕСВД) с участието на Института на ООН по разоръжаването (ЮНИДИР), е изиграл важна роля за по-доброто взаимно разбиране на позициите и опасенията на участващите държави. Много от участниците в Люксембург изразиха силно желание процесът да премине от етап на консултации към етап на преговори, при които текстът на проекта за кодекс за поведение, който беше разработен в процеса на откритите консултации с приноса на много държави и който остава отворен за допълнителни промени, следва да послужи като основа за бъдещи многостранни преговори. Редица от участниците в откритите консултации отбелязаха необходимостта от някакъв вид одобрение от страна на ООН. След откритите консултации в Люксембург Съюзът пое ангажимент да изготви нов текст на проекта за кодекс за поведение и изрази готовността си да обмисли и да се консултира относно начините, по които допълнително да подкрепи бъдещите многостранни преговори, както и процеса на присъединяване към бъдещия кодекс за поведение и неговото прилагане.

                     (10)

                     Изпълненото от ЮНИДИР Решение 2012/281/ОВППС на Съвета (1) изигра важна роля в подпомагането на този процес. То даде възможност за разпространяване на информация, обмен на мнения и изграждане на капацитета в заинтересованите от кодекса за поведение страни и доведе до повишена осведоменост и разбиране на кодекса за поведение. Основните дейности по това решение бяха регионалните семинари (Куала Лумпур, декември 2012 г.; Адис Абеба, март 2013 г.; град Мексико, юни 2013 г.; Астана, октомври 2013 г.) и посочените по-горе многостранни срещи във Виена (юни 2012 г.), Киев (май 2013 г.), Банкок (ноември 2013 г.) и Люксембург (май 2014 г.), които послужиха за средище за представяне и обсъждане на кодекса в международен план и засвидетелстваха ангажимента на Съюза за прозрачен и приобщаващ процес.

                     (11)

                     В своето проучване относно мерките за укрепване на прозрачността и доверието при дейности в космическото пространство от 12 юли 2013 г. групата правителствени експерти (ГПЕ), създадена от генералния секретар на ООН в съответствие с Резолюция 65/68 на Общото събрание на ООН, отбеляза представянето на кодекса за поведение от страна на Съюза, както и проведените в Киев открити консултации. В заключенията и препоръките на проучването си, ГПЕ одобри усилията за продължаване на политическите ангажименти, включително многостранен кодекс за поведение, с който да се насърчават отговорни действия в космическото пространство и неговото използване за мирни цели.

                     (12)

                     На 5 декември 2013 г. Общото събрание на ООН прие с консенсус Резолюция A/RES/68/50 относно мерките за укрепване на прозрачността и доверието при дейности в космическото пространство, с която приветства доклада на генералния секретар на ООН, съдържащ проучването на ГПЕ, и отбеляза представянето от страна на Съюза на проекта на кодекс за поведение. С посочената резолюция държавите — членки на ООН, допълнително се насърчават да прегледат и изпълнят предложените от групата експерти мерки за укрепване на прозрачността и доверието и се отправя искане към генералния секретар да разпространи доклада сред съответните органи и организации на ООН, така че те да могат да допринесат за ефективното прилагане на съдържащите се в доклада заключения и препоръки. Съответните органи и организации на ООН от своя страна се насърчават да работят съвместно по въпроси, свързани със съдържащите се в доклада препоръки.

                     (13)

                     Предвид постигнатата динамика в процеса на водените от Съюза открити консултации относно проекта на кодекс за поведение и желанието на международните партньори Съюзът да продължи да направлява този процес до окончателното приемане на кодекса за поведение, както и да осигури средства за прилагането на кодекса незабавно след неговото приемане, подкрепата за успешно започналия въз основа на Решение 2012/281/ОВППС процес следва да бъде продължена въз основа на ново решение на Съвета.

                     (14)

                     Новото решение на Съвета следва да подкрепи допълнителната работа в посока повишаване на осведомеността относно мерките за укрепване на прозрачността и доверието при дейности в космическото пространство, включително предложението за кодекс за поведение, както и преговорите по кодекса за поведение и официалното му приемане, докато помощта за прилагането на кодекса за поведение и установяването на неговото звено за контакти би могла да се предвиди в бъдещо решение на Съвета.

                     (15)

                     Съветът следва да възложи техническото изпълнение на настоящото решение на Службата на ООН по въпросите на разоръжаването и на ЮНИДИР. Докато Службата на ООН по въпросите на разоръжаването вече играе ключова роля в изпълнението на препоръките в доклада от 2013 г. на ГПЕ на ООН по въпросите на мерките за укрепване на прозрачността и доверието при дейности в космическото пространство, ЮНИДИР ще може да разчита на опита, натрупан в рамките на регионалните информационни дейности, предвидени в Решение 2012/281/ОВППС,

               ПРИЕ НАСТОЯЩОТО РЕШЕНИЕ

            Член 1
            С цел оказване на подкрепа на своето предложение за международен кодекс за поведение при дейности в космическото пространство (наричан по-долу „кодексът за поведение“), допринасящ към изготвянето на мерки за укрепване на прозрачността и доверието при дейности в космическото пространство в съответствие с Резолюция A/RES/68/50 на Общото събрание на ООН, Съюзът преследва следната цел:

                        —

                        като се основава на опита, натрупан в рамките на Решение 2012/281/ОВППС, да продължи да направлява многостранния процес във връзка с предложението за международен кодекс за поведение при дейности в космическото пространство, приобщаващ всички заинтересовани държави по всеобхватен и прозрачен начин с оглед постигането на възможно най-широк консенсус относно проекта на кодекс за поведение с цел приемането му от международната общност.

            Член 2

               1.   Проектите, които Съюзът подкрепя, обхващат следните специфични дейности:

                           а)

                           да продължи да повишава осведомеността, знанията и разбирането относно предложението за международен кодекс за поведение и ръководения от Европейския съюз процес;

                           б)

                           да продължи да осигурява рамка за многостранния процес относно предложението за международен кодекс за поведение при дейности в космическото пространство, която да даде възможност на международната общност да запази своята ангажираност към процеса с цел постигане на възможно най-широк консенсус за приемане на кодекса за поведение, чрез подкрепа за многостранните срещи за преговори относно проекта на кодекса за поведение, както и за официалното му приемане.

               2.   Проектите и специфичните дейности са описани подробно в приложението.

            Член 3

               1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.

               2.   Техническото изпълнение на проектите, посочени в член 2, се извършва от Службата на ООН по въпросите на разоръжаването и от Института на ООН по разоръжаването (ЮНИДИР), както е посочено в приложението. Службата на ООН по въпросите на разоръжаването и ЮНИДИР изпълняват тези задачи под ръководството на ВП. За тази цел ВП встъпва в необходимите договорености със Службата на ООН по въпросите на разоръжаването и с ЮНИДИР.

            Член 4

               1.   Референтната сума за изпълнение на мерките, посочени член 1, е в размер на 1 274 398,85 EUR. Общият прогнозен бюджет на целия проект е 1 475 955,15 EUR, като той се осигурява чрез съфинансиране от Службата на ООН по въпросите на разоръжаването и ЮНИДИР.

               2.   Разходите, финансирани от предвидената в параграф 1 сума, се управляват в съответствие с процедурите и правилата на Съюза, приложими за общия бюджет на Съюза.

               3.   Комисията контролира правилното използване на финансовото участие на Съюза, посочено в параграф 1. За тази цел тя сключва споразумения за финансиране със Службата на ООН по въпросите на разоръжаването и с ЮНИДИР. В споразуменията се предвижда, че Службата на ООН по въпросите на разоръжаването и ЮНИДИР осигуряват отразяване на участието на Съюза, съответстващо на неговия размер.

               4.   Комисията се стреми да сключи споразуменията за финансиране, посочени в параграф 3, възможно най-бързо след влизането в сила на настоящото решение. Тя информира Съвета и ВП за всички трудности в хода на този процес, както и за датата на сключване на споразумението за финансиране, в срок от две седмици след подписването.

            Член 5

               1.   ВП докладва на Съвета за изпълнението на настоящото решение въз основа на редовни доклади, изготвяни от Службата на ООН по въпросите на разоръжаването и ЮНИДИР. Тези доклади служат за основа на оценката от страна на Съвета.

               2.   Комисията предоставя информация по финансовите аспекти на изпълнението на проектите, посочени в член 2.

            Член 6

               1.   Настоящото решение влиза в сила в деня на приемането му.

               2.   Срокът му на действие е 24 месеца след датата на сключване на съответните споразумения за финансиране, посочени в член 4, параграф 3, или шест месеца след датата на приемането му, ако към този момент все още не е сключено споразумение за финансиране.

            Съставено в Брюксел на 9 февруари 2015 година.

                  За Съвета

                  Председател

               F. MOGHERINI

            (1)  Решение 2012/281/ОВППС на Съвета от 29 май 2012 г. в рамките на Европейската стратегия за сигурност в подкрепа на предложението на Съюза за международен кодекс за поведение при дейности в космическото пространство (ОВ L 140, 30.5.2012 г., стр. 68).

            ПРИЛОЖЕНИЕ
            1.   Обща рамка и цели

            Експлоатираните от нарастващ брой правителствени и неправителствени структури космически активи предлагат на света огромни ползи, които само преди няколко десетилетия са били немислими. В наши дни тези ползи са придружени от сериозни предизвикателства, произтичащи от опасни космически отпадъци и свързаната с това възможност от причиняване на унищожителни сблъсъци, от струпването на спътници в геостационарната орбита, от нарастващото насищане на радиочестотния спектър, както и от заплахата от целенасочени разрушения. Тези предизвикателства изискват сериозни действия от страна на всички държави, за да се гарантира по-голяма безопасност и сигурност в космическото пространство.
            Вследствие на резолюциите на Общото събрание на ООН 61/75 от 6 декември 2006 г. и 62/43 от 5 декември 2007 г. относно мерките за укрепване на прозрачността и доверието при дейности в космическото пространство и в отговор на искането, отправено от генералния секретар на ООН към членовете на ООН за „конкретни предложения“ във връзка с мерките за укрепване на прозрачността и доверието при дейности в космическото пространство, през септември 2007 г. Съюзът внесе предложението за доброволен кодекс за поведение. Започнаха първоначални консултации с трети държави и първият проект за кодекс за поведение при дейности в космическото пространство беше одобрен от Съвета на 8—9 декември 2008 г. В контекста на по-нататъшните консултации със заинтересованите държави на 27 септември 2010 г. Съюзът одобри преразгледан текст на проекта на кодекс за поведение и възложи мандат на върховния представител на Съюза по въпросите на външните работи и политиката на сигурност (ВП) да проведе допълнителни и по-обширни консултации с оглед изготвянето и приемането на текст, който е приемлив за възможно най-голям брой държави.
            Провеждането на консултации продължи в рамките на този мандат и на 5 юни 2012 г. по време на многостранна среща във Виена на международната общност беше официално представен преразгледан текст на кодекса за поведение. Впоследствие започнаха открити консултации по текста на проекта с цел повишаване на прозрачността и приобщаващия характер на процеса. Проведени бяха три кръга от консултации, като последните два — върху преработени версии на текста, съответно на 16—17 май 2013 г. в Киев, на 20—22 ноември 2013 г. в Банкок и накрая на 27—28 май 2014 г. в Люксембург. На всяка от тези срещи присъстваха участници от повече от 60 държави, като общо на всички срещи участваха представители на повече от 80 държави.
            В края на проведените в Люксембург на 27—28 май 2014 г. открити консултации председателят заключи, че процесът на три кръга открити консултации за периода 2013—2014 г., организиран от ЕСВД с участието на ЮНИДИР, е изиграл важна роля за по-доброто взаимно разбиране на позициите и опасенията на участващите държави. Много от участниците в Люксембург изразиха силно желание процесът да премине бързо от етап на консултации към етап на преговори, като текстът на проекта на кодекс за поведение, който беше изготвен по време на откритите консултации с приноса на много държави и който остава отворен за допълнителни промени, би могъл да послужи като основа за бъдещи многостранни преговори. Редица от участниците отбелязаха необходимостта от някакъв вид одобрение от страна на ООН. След откритите консултации, проведени в Люксембург, Съюзът ще изготви нов проект на кодекса за поведение, като има готовност да обмисли и да се консултира относно начините, по които допълнително да подкрепи бъдещите многостранни преговори, както и присъединяването към бъдещия кодекс за поведение и неговото прилагане.
            Предвид доклада на генералния секретар на ООН, изискан в съответствие с Резолюция 61/75, на 8 декември 2010 г. Общото събрание на ООН гласува Резолюция 65/68, с която приканва генералния секретар да създаде група правителствени експерти (ГПЕ) относно мерките за укрепване на прозрачността и доверието при дейности в космическото пространство. Съюзът, като счита, че кодексът за поведение може да спомогне за работата по такива мерки, предостави на ГПЕ на ООН информация относно напредъка на работата по кодекса за поведение по време на трите срещи на ГПЕ, съответно през юли 2012 г., април 2013 г. и юли 2013 г. ГПЕ на ООН приключи работата по проучването и препоръките си през юли 2013 г. На държавите и международните организации тя препоръчва — на доброволна основа и без да се засяга изпълнението на задължения, произтичащи от съществуващи правни ангажименти — да обмислят и прилагат описаните в доклада на ГПЕ мерки за укрепване на прозрачността и доверието при дейности в космическото пространство, като подкрепи усилията за постигане на политически ангажименти, например под формата на едностранни декларации, двустранни ангажименти или многостранен кодекс за поведение, за насърчаване на отговорни действия в космическото пространство и използването му за мирни цели. ГПЕ стига до заключението, че доброволните политически мерки могат да послужат като основа за обсъждането на идеи и предложения за правно обвързващи задължения.
            На 5 декември 2013 г. Общото събрание на ООН прие с консенсус Резолюция A/RES/68/50 относно мерките за укрепване на прозрачността и доверието при дейности в открития космос, като приветства доклада на генералния секретар на ООН, съдържащ проучването на ГПЕ, и като отбеляза представянето от страна на Съюза на проекта за кодекс за поведение. С резолюцията държавите — членки на ООН, допълнително се насърчават да прегледат и изпълнят предложените от ГПЕ експерти мерки за укрепване на прозрачността и доверието и се отправя искане към генералния секретар да разпространи доклада сред съответните органи и организации на ООН, така че те да могат да допринесат за ефективното прилагане на съдържащите се в доклада заключения и препоръки. Съответните органи и организации на ООН от своя страна се насърчават да работят съвместно по въпроси, свързани със съдържащите се в доклада препоръки.
            След първоначалното представяне на проекта на кодекс за поведение на международната общност през юни 2012 г., дейностите по Решение 2012/281/ОВППС „в подкрепа на предложението на Съюза за международен кодекс за поведение при дейности в космическото пространство“ изиграха ключова роля за повишаване на осведомеността относно кодекса за поведение и в подкрепа на многостранния процес. Съгласно споразумението за финансиране, подписано през юни 2012 г., ЮНИДИР организира поредица от регионални семинари (в Куала Лумпур, Адис Абеба, Мексико и Астана) и подкрепи четири по-мащабни многостранни срещи, организирани от ЕСВД във Виена, Киев, Банкок и Люксембург. За да се улесни участието на служители и експерти в тези срещи, беше осигурено спонсориране на пътните разходи.
            С Решение 2012/281/ОВППС се подкрепят разпространението на информация и обменът на мнения относно кодекса за поведение, което доведе до повишаване на осведомеността и разбирането на кодекса сред експертите и политиците както в рамките на регионите, така и на международно равнище. С помощта на това решение Съюзът доказа ангажираността си да направлява прозрачен и приобщаващ процес за приемане на кодекса за поведение. Организираните в съответствие с решението срещи се превърнаха и във форум за диалог с все още критично настроените към кодекса за поведение държави, като ги насърчава да изразяват ясно своите опасения в многостранната рамка, която им дава възможност за представяне на техните аргументи и за обсъждане.
            Като се има предвид постигнатата в процеса на обсъжданията относно кодекса за поведение динамика като цяло, и по-специално важното развитие, свързано с подкрепата от ГПЕ на ООН, приемането с консенсус на Резолюция A/RES/68/50 на Общото събрание на ООН и резултатите от отворените консултации, проведени в Люксембург на 27—28 май 2014 г., Съюзът следва да продължи активно да подкрепя изготвянето на мерки за укрепване на прозрачността и доверието при дейности в космическото пространство, като продължи да популяризира кодекса за поведение и да работи за приемането му.
            За тази цел и въз основа на опита на Решение 2012/281/ОВППС Съюзът следва да подкрепи следните дейности:

                        —

                        да продължи да повишава осведомеността, знанията и разбирането относно мерките за укрепване на прозрачността и доверието, предложени в доклада на ГПЕ, включително и предложението за международен кодекс за поведение, както и направлявания от Европейския съюз процес,

                        —

                        да продължи да осигурява рамка за многостранния процес относно предложението за международен кодекс за поведение при дейности в космическото пространство, която рамка да даде възможност на международната общност да продължи да се ангажира с цел постигане на възможно най-широк консенсус за приемане на кодекса за поведение, чрез подкрепа за многостранните срещи за преговори относно проекта на кодекса за поведение, както и за официалното му приемане.

                  2.   Проекти

                        a.

                        Проект 1: Информационни дейности: Подкрепяне на политически ангажименти за насърчаване на отговорни действия в космическото пространство и използването му за мирни цели, включително предложението за международен кодекс за поведение при дейности в космическото пространство
                        1.   Цел на проекта

                                    1.

                                    В контекста на насърчаване на мерките за укрепване на прозрачността и доверието при дейностите в космическото пространство чрез организирането на информационни прояви да се ангажират заинтересованите страни с цел да се разшири обхватът на съществуващата осведоменост, знания и разбиране на усилията в търсене на политически ангажименти за насърчаване на отговорни действия в космическото пространство и използването му за мирни цели, включително предложението за международен кодекс за поведение при дейности в космическото пространство.

                              2.   Резултати от проекта/показатели за изпълнение

                                    1.

                                    В рамките на различни международни конференции провеждане на най-малко три информационни прояви, което да доведе до повишена осведоменост, знания и разбиране от съответните заинтересовани страни по отношение на мерките за укрепване на прозрачността и доверието, включени в предложението за международен кодекс за поведение, включително и изискванията за практическото им прилагане.

                                    2.

                                    Провеждане на четири регионални и подрегионални семинара с участието на повечето държави от съответните региони.

                                    3.

                                    Подобряване на климата за постигане на политически напредък, което личи от по-голямата степен на участие в многостранните срещи, предвидени по проект 2, в сравнение с участието в отворените консултации по кодекса за поведение (61 държави), подкрепени с Решение 2012/281/ОВППС.

                              3.   Описание на проекта

                                    1.

                                    Предвидени са до четири регионални или подрегионални семинара за обсъждане на мерките за укрепване на прозрачността и доверието, като се обръща особено внимание на бъдещия кодекс за поведение и неговото действие на практика, включително националните планове за изпълнение, което води до възможност за присъединяване към кодекса за поведение.

                                    2.

                                    Организиране на до четири малки информационни прояви на регионално и/или международно равнище, например в рамките на Общото събрание на ООН или Конференцията по разоръжаването, за насърчаване и подкрепа на следващия етап на процеса.

                                    3.

                                    Решението относно местата за провеждане на тези прояви ще бъде взето от ВП, по възможност след консултация с държавите — членки на ЕС, въз основа на предложения от изпълнителния орган.

                        б.

                        Проект 2: Организиране на до три многостранни срещи, включващи всички заинтересовани държави, с цел улесняване на преговорите въз основа на проекта за международен кодекс за поведение, разработен в процеса на откритите консултации, с оглед приключването на този процес и официалното приемане на кодекса
                        1.   Цел на проекта

                                    1.

                                    Като част от изпълнението на препоръките, съдържащи се в доклада на ГПЕ в рамките на ООН, да се проведе среща на представители на заинтересовани държави и на други страни за провеждането на преговори относно предложението за международен кодекс за поведение при дейности в космическото пространство, с оглед приемането на кодекса за поведение.

                              2.   Резултати от проекта/показатели за изпълнение

                                    1.

                                    Постигането на дипломатически процес, който да позволи провеждането на преговори по предложението за кодекс за поведение, включително провеждането на конференция за преговори и конференция за присъединяване.

                                    2.

                                    Широка международна подкрепа за предложението за кодекс за поведение, която да позволи неговото приемане от международната общност през първата половина на 2016 г.

                              3.   Описание на проекта

                                    1.

                                    Организиране на до три многостранни срещи от отворен тип, на които да бъдат поканени държавите членки на ООН и съответните организации, включително:

                                                а)

                                                до две конференции за преговори, които ще позволят на международната общност да се ангажира с проекта за кодекс за поведение, изготвен в процеса на открити консултации, с цел изготвяне на окончателен текст;

                                                б)

                                                конференция за присъединяване към кодекса за поведение.

                                    2.

                                    Решението относно местата за провеждане на тези прояви ще бъде взето от ВП, по възможност след консултация с държавите — членки на ЕС, въз основа на предложения от изпълнителния орган.

                  3.   Процедурни аспекти и координация

                        а.

                        Началото на изпълнението на проектите ще бъде дадено от управителен комитет, с цел да се определят процедурите и начините за сътрудничество. Управителният комитет прави редовен преглед (поне веднъж на 6 месеца) на изпълнението на проектите, включително като използва електронни средства за комуникация и видео- и телеконферентни връзки.

                        б.

                        Управителният комитет се състои от представители на върховния представител, Службата на ООН по въпросите на разоръжаването, ЮНИДИР и съответните институции на ООН, в зависимост от случая.

                        в.

                        Въз основа на предложения, представени от Службата на ООН по въпросите на разоръжаването и ЮНИДИР, решението за местата за провеждане и структурата на семинарите и срещите в рамките на този проект се взема от ВП, по възможност след консултация с държавите — членки на ЕС.

                  4.   Докладване и оценка

                        а.

                        Изпълнителните органи представят на ВП описателен и финансов доклад в края на първата година от проекта, като е желателно това да съвпада с циклите на докладване на ООН.

                        б.

                        Изпълнителните органи представят на ВП окончателен доклад при приключването на проекта.

                        в.

                        Докладите на изпълнителните органи за напредъка и за актуалното състояние, публикациите, съобщенията за печата и актуализациите, ще бъдат предавани на ВП и на Европейската комисия в момента на тяхното публикуване.

                  5.   Продължителност

            Предвидената продължителност на изпълнение на проекта е 24 месеца.
            6.   Бенефициери

                        а.

                        Държавите — членки на ООН.

                        б.

                        Заинтересовани страни от неправителствения сектор, включително представители на гражданското общество и промишлеността.

                  7.   Представители на трети страни

                        а.

                        С цел да се насърчи участието на регионално равнище в международния кодекс за поведение при дейностите в космическото пространство по настоящото решение може да се финансира участието на експерти извън ЕС, включително такива от заинтересовани регионални и международни организации.

                        б.

                        Участието на представителите на Службата на ООН по въпросите на разоръжаването, ЮНИДИР и Службата на ООН по въпросите на космическото пространство в свързани с настоящото решение дейности ще се финансира при необходимост.

                  8.   Изпълнителен орган

                        а.

                        Техническото изпълнение на настоящото решение ще бъде възложено на Службата на ООН по въпросите на разоръжаването, що се отнася до изпълнението на част 3.2 (информационни прояви) от проект 1, както и на проект 2, и на ЮНИДИР — за изпълнението на част 3.1 (регионални и подрегионални семинари) от проект 1.

                        б.

                        Службата на ООН по въпросите на разоръжаването и ЮНИДИР, в зависимост от случая, работят съвместно с институции като Службата на ООН по въпросите на космическото пространство, международни и регионални организации, експертни групи, НПО и промишлеността.


title: Решение 2006/96/ОВППС на Cъвета от 14 февруари 2006 година за прилагане на Обща позиция 2004/179/ОВППС за ограничителни мерки срещу управлението на Транснистрийския регион на Република Молдова

text:
Важна правна забележка

|

32006D0096

Официален вестник n° L 044 , 15/02/2006 стр. 0032 - 0033 Официален вестник n° L 270 , 29/09/2006 стр. 0202 - 0203

		20060214Решение 2006/96/ОВППС на Cъветаот 14 февруари 2006 годиназа прилагане на Обща позиция 2004/179/ОВППС за ограничителни мерки срещу управлението на Транснистрийския регион на Република МолдоваСЪВЕТЪТ НА ЕВРОПЕЙСКИЯ СЪЮЗ,като взе предвид Обща позиция 2004/179/ОВППС [1], и по-специално член 2, параграф 1 от нея, във връзка с член 23, параграф 2 от Договора за Европейския съюз,като има предвид, че:(1) На 23 февруари 2004 г. Съветът прие Обща позиция 2004/179/ОВППС за ограничителни мерки срещу управлението на Транснистрийския регион на Република Молдова. Тези мерки бяха подновени от Общата позиция 2006/95/ОВППС [2].(2) Приложение I към Обща позиция 2004/179/ОВППС се изменя в съответствие с промените във функциите на лицата, за които се отнасят ограничителните мерки,РЕШИ:Член 1Приложение I към Обща позиция 2004/179/ОВППС се заменя с текста в приложението към настоящото решение.Член 2Настоящото решение влиза в действие от датата на неговото приемане.Член 3Настоящото решение се публикува в Официален вестник на Европейския съюз.Съставено в Брюксел на 14 февруари 2006 година.За СъветаПредседателK.-H. Grasser[1] ОВ L 55, 24.2.2004 г., стр. 68. Обща позиция, последно изменена с Решение 2005/890/ОВППС (ОВ L 327, 14.12.2005 г., стр. 33).[2] ОВ L 44, 15.2.2006 г. стр. 31.--------------------------------------------------20060214ПРИЛОЖЕНИЕ"20060214"ПРИЛОЖЕНИЕ IСписък с лицата, посочени в член 1, параграф 1, първо тире1. SMIRNOV, Igor Nikolayevich, "Президент", роден на 23 октомври 1941 г. в Khabarovsk, руски паспорт номер 50 № 0337530.2. SMIRNOV, Vladimir Igorevich, син на номер 1. и "Председател на държавния митнически комитет", роден на 3 април 1961 г. в Kupiansk, Kharkovskaya област, Украйна, руски паспорт номер 50 № 00337016.3. SMIRNOV, Oleg Igorevich, син на № 1 и "Съветник на държавния митнически комитет", роден на 8 август 1967 г. в Novaya Kakhovka, Khersonskaya област, Украйна, руски паспорт номер 60 № 1907537.4. LEONTIYEV, Serghey Fedorovich, "Вице-президент", роден на 9 февруари 1944 г. в Леонтиевска, Одеска област, Украйна, руски паспорт номер 50 № 0065438.5. MARAKUTSA, Grigory Stepanovich, "Член на върховния съвет", роден на 15 октомври 1942 г. в Teya, Grigoriopolsky район, Молдова, стар съветски паспорт номер 8 BM724835.6. KAMINSKY, Anatoly Vladimirovich "Вицепрезидент на върховния съвет", роден на 15 март 1950 г. в Chita, Руска федерация, стар съветски паспорт номер А25056238.7. SHEVCHUK, Evgheny Vassilyevich, "Президент на върховния съвет", роден на 21 юни 1946 г. в Новосибирск, Руска федерация, стар съветски паспорт номер А25004230.8. LITSKAI, Valery Anatolyevich, "Министър на външните работи", роден на 13 февруари 1949 г. в Tver, Руска федерация, руски паспорт номер 51 № 0076099, издаден на 9 август 2000 г.9. KHAZHEYEV, Stanislav Galimovich, "Министър на отбраната", роден на 28 декември 1941 г. в Chelyabinsk, Руска Федерация.10. ANTYUFEYEV, Vladimir Yuryevich, псевдоним SHEVTSOV, Vadim, "Министър на държавната сигурност", роден през 1951 г. в Новосибирск, Руска федерация, руски паспорт.11. KOROLYOV, Alexandr Ivanovich, "Министър на вътрешните работи", роден през 1951 г. в Briansk, Руска федерация, руски паспорт.12. BALALA, Viktor Alekseyevich, роден през 1961 г. във Vinnitsa, Украйна.13. AKULOV, Boris Nikolayevich, "Представител на Транснистрийския регион в Украйна".14. ZAKHAROV, Viktor Pavlovich, "Прокурор на Транснистрийския регион", роден през 1948 г. в Kamenka, Молдова.15. LIPOVTSEV, Alexey Valentinovich, "Заместник председател на държавната митническа служба".16. GUDYMO, Oleg Andreyevich, "Заместник министър на държавната сигурност", роден на 11 септември 1944 г. в Alma-Ata, Казахстан, руски паспорт номер 51 № 0592094.17. KOSOVSKY, Eduard Alexandrovich, "Председател на Transnistrian Republican Bank", роден на 7 октомври 1958 в Florești, Молдова.""--------------------------------------------------


title: Решение (ОВППС) 2016/1632 на Комитета по политика и сигурност от 26 юли 2016 година за назначаване на ръководител на мисията за мисията на Европейския съюз по линия на ОПСО в Нигер (EUCAP Sahel Niger) (EUCAP Sahel Niger/1/2016)

text:
               10.9.2016

               BG

               Официален вестник на Европейския съюз

               L 243/6

         РЕШЕНИЕ (ОВППС) 2016/1632 НА КОМИТЕТА ПО ПОЛИТИКА И СИГУРНОСТ
   от 26 юли 2016 година
   за назначаване на ръководител на мисията за мисията на Европейския съюз по линия на ОПСО в Нигер (EUCAP Sahel Niger) (EUCAP Sahel Niger/1/2016)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Решение 2012/392/ОВППС на Съвета от 16 юли 2012 г. относно мисия на Европейския съюз по линия на ОПСО в Нигер (EUCAP Sahel Niger) (1), и по-специално член 9, параграф 1 от него,
   като има предвид, че:

               (1)

               Съгласно член 9, параграф 1 от Решение 2012/392/ОВППС Комитетът по политика и сигурност (КПС) е оправомощен в съответствие с член 38 от Договора да взема необходимите решения с цел упражняване на политическия контрол и стратегическото ръководство на EUCAP Sahel Niger, включително по-специално решението за назначаване на ръководител на мисията.

               (2)

               На 6 май 2014 г. КПС прие Решение EUCAP Sahel Niger/2/2014 (2), с което назначи г-н Filip DE CEUNINCK за ръководител на мисията за EUCAP Sahel Niger за периода от 6 май 2014 г. до 15 юли 2014 г.

               (3)

               На 22 юли 2014 г. Съветът прие Решение 2014/482/ОВППС (3), с което мандатът на EUCAP Sahel Niger се удължава за периода от 16 юли 2014 г. до 15 юли 2016 г.

               (4)

               На 24 юли 2014 г. КПС прие Решение EUCAP Sahel Niger/3/2014 (4), с което мандатът на г-н Filip DE CEUNINCK като ръководител на мисията за EUCAP Sahel Niger се удължава за периода от 16 юли 2014 г. до 15 юли 2015 г.

               (5)

               На 15 април 2015 г. КПС прие Решение (ОВППС) 2015/611 (5), с което мандатът на г-н Filip DE CEUNINCK като ръководител на мисията за EUCAP Sahel Niger се удължава за периода от 16 юли 2015 г. до 15 юли 2016 г.

               (6)

               На 18 юли 2016 г. Съветът прие Решение (ОВППС) 2016/1172 (6), с което мандатът на EUCAP Sahel Niger се удължава за периода от 16 юли 2016 г. до 15 юли 2018 г.

               (7)

               На 22 юли 2016 г. върховният представител на Съюза по въпросите на външните работи и политиката на сигурност предложи г-жа Kirsi HENRIKSSON да бъде назначена за ръководител на мисията за EUCAP Sahel Niger,

         ПРИЕ НАСТОЯЩОТО РЕШЕНИЕ:
   Член 1
   Г-жа Kirsi HENRIKSSON се назначава за ръководител на мисията за мисията на Европейския съюз по линия на ОПСО в Нигер (EUCAP Sahel Niger) за периода от 1 септември 2016 г. до 15 юли 2017 г.
   Член 2
   Настоящото решение влиза в сила в деня на приемането му.

      Съставено в Брюксел на 26 юли 2016 година.

            За Комитета по политика и сигурност

            Председател

         W. STEVENS

      (1)  ОВ L 187, 17.7.2012 г., стр. 48.

      (2)  Решение EUCAP Sahel Niger/2/2014 на Комитета по политика и сигурност от 6 май 2014 г. за назначаване на ръководител на мисията на Европейския съюз по линия на ОПСО в Нигер (EUCAP Sahel Niger) (ОВ L 136, 9.5.2014 г., стр. 26).

      (3)  Решение 2014/482/ОВППС на Съвета от 22 юли 2014 г. за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger) (ОВ L 217, 23.7.2014 г., стр. 31).

      (4)  Решение EUCAP Sahel Niger/3/2014 на Комитета по политика и сигурност от 24 юли 2014 г. за удължаване мандата на ръководителя на мисията на Европейския съюз по линия на ОПСО в Нигер (EUCAP Sahel Niger) (ОВ L 267, 6.9.2014 г., стр. 5).

      (5)  Решение (ОВППС) 2015/611 на Комитета по политика и сигурност от 15 април 2015 г. за удължаване на мандата на ръководителя на мисията на Европейския съюз по линия на ОПСО в Нигер (EUCAP Sahel Niger) (EUCAP Sahel Niger/1/2015) (ОВ L 101, 18.4.2015 г., стр. 61).

      (6)  Решение (ОВППС) 2016/1172 на Съвета от 18 юли 2016 г. за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger) (ОВ L 193, 19.7.2016 г., стр. 106).


title: 2008/542/ЕО: Решение на Комисията от 13 юни 2008 година относно създаване на експертна група по кредитно минало

text:
               3.7.2008

               BG

               Официален вестник на Европейския съюз

               L 173/22

      РЕШЕНИЕ НА КОМИСИЯТА

   от 13 юни 2008 година
   относно създаване на експертна група по кредитно минало
   (2008/542/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като има предвид, че:

               (1)

               Съобщението на Комисията относно Единен пазар за Европа на 21 век (1), прието през ноември 2007 г., бе придружено от Работен документ на службите на Комисията относно финансовите услуги на дребно (2), в който се подчертаваше важността на достъпа и наличието на кредитни данни за насърчаването на конкурентоспособни пазари за финансови услуги на дребно. Освен това в него се съобщаваше за създаването на експертна група по кредитно минало.

               (2)

               В Бялата книга за интеграцията на пазарите на ипотечни кредити в ЕС (3) бе направено заключението, че от предоставящите ипотечни кредити и посредниците се изисква да направят подходяща оценка с всички съответстващи средства на кредитоспособността на кредитополучателите преди отпускането на ипотечни заеми. Бе направен също така и изводът, че предоставящите ипотечни кредити не трябва да бъдат дискриминирани при достъпа до кредитните регистри в други държави-членки и че движението на кредитни данни трябва да бъде безпроблемно, в пълно съответствие с правилата за защита на данните в Общността.

               (3)

               Комисията желае да установи всички правни, регулаторни, административни и други пречки пред достъпа и обмена на кредитни данни и да получи съвети как да спомогне за преодоляването на тези пречки, като същевременно осигурява високо равнище на защита на потребителите.

               (4)

               Експертната група следва да се състои от лица, компетентни в сферата на кредитните данни.

               (5)

               Важно е да се осигури предоставянето на обективни експертни съвети от членовете на групата.

               (6)

               Личните данни на членовете на групата се обработват в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (4),

         РЕШИ:
   Член 1
   Комисията създава група от експерти по кредитно минало (наричана по-долу „групата“).
   Член 2
   Задачи
   Задачите на тази група са:

               —

               да установи кои са всички правни, регулаторни, административни и други пречки пред достъпа и обмена на кредитни данни. Групата анализира по-специално възможното влияние на наличието на различни подходи при организацията и функционирането на кредитните регистри в Общността и установява последиците от това от икономическа гледна точка. Освен това тя анализира съществуващата ситуация от гледна точка на защитата на потребителите (включително защита на данните),

               —

               да представи предложения как да се подходи към установените пречки. За тази цел групата се стреми да намери решения, които максимизират обмена на кредитни данни, като същевременно се подсигурява високо равнище на защита на потребителите.

         Член 3
   Състав и назначаване
   1.   Групата е съставена от максимум 20 членове.
   2.   Членовете на групата се назначават от Комисията измежду компетентните експерти в областта, определена от мандата на групата, след покана за изразяване на интерес въз основа на предложения от:

               —

               европейски или национални асоциации, представляващи интереса на потребителите или на сектора на финансовите услуги,

               —

               частни или публични органи по събирането и обработването на кредитни данни от държавите-членки,

               —

               представители на органите за защита на данните на държавите-членки,

               —

               лица от академичните среди или с призната компетентност в областта на кредитните данни, включително защита на данните.

         3.   Страните, посочени в параграф 2, изразяват писмено интереса си за участие в групата.
   4.   Комисията преценява дали отделните експерти удовлетворяват изискванията въз основа на следните критерии:

               —

               способност да демонстрират подходящи знания или компетентност във връзка с областта, определена от мандата на групата,

               —

               актуални практически познания или опит,

               —

               познания по език, който се използва обичайно в областта на финансите, на равнище, което позволява на експерта да участва в обсъжданията и да подготвя проектодоклади на съответния език.

         При изразяването на интерес за участие в групата е необходимо да бъдат представени документи, доказващи, че предложеният експерт отговаря на горепосочените изисквания.
   5.   Комисията избира експерти, като има предвид необходимостта да бъдат представени интересите на всички заинтересовани страни. Комисията отдава голямо значение на наличието на пропорционално представителство на потребителите — в съответствие с декларираното в нейната Бяла книга за политиката в областта на финансовите услуги за периода 2005—2010 г. В допълнение, Комисията осигурява въз основа на получените кандидатури широка географска представителност и балансиран състав по отношение на половете.
   6.   Предложените експерти, които са посочени за подходящи, но не са назначени, могат да бъдат включени в резервен списък, който Комисията може да използва за назначаване при заместване на членове.
   7.   Прилагат се следните разпоредби:

               —

               Членовете, предложени от европейски или национални асоциации, които представляват интересите на потребителите или на сектора на финансовите услуги, или предложени от органи по събирането и обработката на кредитни данни, се назначават като представители на заинтересованите кръгове.

               —

               Членовете от органите за защита на данните се назначават като представители на съответните органи.

               —

               Членовете от академичните среди или с призната компетентност се назначават в качеството си на такива.

               —

               Мандатът на членовете на групата започва с първото заседание на групата и приключва с изготвянето на доклад, не по-късно от 1 май 2009 г. Членовете остават на длъжност до замяната им или до края на мандата им.

               —

               Членовете, които не са в състояние да участват дейно в разискванията на групата, които подават оставка или не спазват условията, предвидени в настоящия член или в член 287 от Договора за създаване на Европейската общност, могат да бъдат заменени за оставащото време от мандата им.

               —

               Имената на членовете се публикуват в Регистъра на експертните групи на Европейската комисия (5) и на интернет страницата на Генерална дирекция „Вътрешен пазар и услуги“. Имената на членовете се събират, обработват и публикуват в съответствие с разпоредбите на Регламент (ЕО) № 45/2001 относно защитата на лицата по отношение на обработката на лични данни.

               —

               Членовете, назначени в личните си качества, подписват всяка година документ, че ще действат в обществен интерес, както и декларация, посочваща отсъствието или наличието на интерес, който би могъл да накърни тяхната обективност.

         Член 4
   Начин на действие
   1.   Групата е председателствана от представител на Комисията.
   2.   Съгласувано с Комисията може да се създават подгрупи с определени от групата правомощия за разглеждане на конкретни въпроси; те се разпускат, след като изпълнят задачата си.
   3.   Представителят на Комисията може да покани експерти и наблюдатели със специфични познания да участват в работата на групата и на работните групи.
   4.   Информацията, получена при участието в заседанията на групата или на подгрупите, не може да бъде оповестявана, ако Комисията обяви, че тя се отнася до поверителни въпроси.
   5.   Групата и нейните подгрупи заседават обикновено в сградите на Комисията, във формат и по график, определени от Комисията. Секретариатът на групата се осигурява от Комисията. Длъжностни лица на Комисията, които имат интерес към разискванията, могат да присъстват на заседанията на групата и подгрупите ѝ.
   6.   Групата приема свой процедурен правилник на основата на стандартен процедурен правилник, приет от Комисията (6).
   7.   Комисията може да публикува в Интернет на оригиналния език на съответния документ резюме, заключение или частично заключение или работен документ на групата.
   Член 5
   Разходи за срещите
   1.   Комисията възстановява пътните и дневните разходи на членовете във връзка с дейността на групата в съответствие с действащите правила на Комисията (7). Членовете не получават възнаграждение за изпълнението на своите задължения.
   2.   Разходите за заседанията се възстановяват в границите на сумите, предвидени за съответния отдел съгласно годишната процедура за разпределяне на средства.

      Съставено в Брюксел на 13 юни 2008 година.

            За Комисията

         Charlie McCREEVY

            Член на Комисията

      (1)  COM(2007) 724 окончателен.

      (2)  ЅЕC(2007) 1520.

      (3)  COM(2007) 807 окончателен.

      (4)  ОВ L 8, 12.1.2001 г., стр. 1.

      (5)  http://ec.europa.eu/secretariat_general/regexp/

      (6)  Приложение III към документ SEC(2005) 1004.

      (7)  Решение C(2007) 5858 на Комисията от 5 декември 2007 г.